Politiet: Siktet politimann hadde uheldig rolle
Politimannen ble tirsdag siktet for å ha avgitt falsk forklaring da han ble avhørt som vitne i forbindelse med dødsfallet. Han er ifølge politiet en venn av kvinnen som ble funnet død ved Sandøya utenfor Brevik 3. august. Likevel deltok han i Telemark-politiets oppfølging av saken. - Han har hatt en så nær tilknytning til familien at deler av den rollen han har hatt har vært en uheldig sammenblanding, sier politimester Rita Kilvær til VG. - Det har vi også formidlet til de pårørende via Vestfold politidistrikt. - Hvilken rolle var det? - Det kan jeg ikke kommentere.Politimesteren innrømmer at rutinene deres har sviktet. - Vi må se nærmere på våre egne rutiner og hvordan vi kan unngå at noe lignende kan skje i fremtiden, sier Kilvær. Selv om politimannen har hatt en rolle i oppfølgingen av saken, presiserer politimesteren at det ikke betyr at han hadde en rolle i etterforskningen som ble gjort før Vestfold politidistrikt tok over saken. - Hva er forskjellen på å ha en rolle i oppfølgingen, og å ha en rolle i etterforskningen? - Det kan jeg ikke kommentere, sier Kilvær. Ifølge kvinnens bror deltok politimannen også i en sammenkomst hos den avdøde kvinnen kvelden før hun ble funnet død. Kilvær vil ikke kommentere opplysningene. - Nå er vi midt inne i spørsmålene som Vestfold politidistrikt må jobbe videre med, sier hun. Mannens forsvarer, Arne Lie, sier til VG at han ikke vil kommentere opplysninger i saken før mannen har forklart seg i avhør onsdag.Vestfold politidistrikt tok over etterforskningen tirsdag forrige uke. Kilvær opplyser at de fikk informasjon som gjorde det nødvendig å overføre saken til et annet politidistrikt. - Ut over uken - etter at den avdøde ble funnet - fremkom det etter hvert opplysninger som gjorde at vi vurderte vår egen rolle i saken. I løpet av helgen ble Vestfold politidistrikt kontaktet med tanke på bistand, og mandag ble etterforskningen formelt flyttet over, sier politimesteren.
Politimannen som er siktet for falsk forklaring etter dødsfallet i Brevik hadde en uheldig rolle i oppfølgingen av saken, innrømmer politimesteren i Telemark.